วรรณมองหุ้นไปไกล1,486จุดเงินนอกหนุนกำไรบจ.โต20%
บลจ.วรรณ มองหุ้นขึ้นต่อ เป้าปีหน้า 1,486 จุด แนะกระจายลงทุน LTF&#8211;RMF ผลงานดีสม่ำเสมอ
19 ธ.ค. 2555

บลจ.วรรณ มองหุ้นขึ้นต่อ เป้าปีหน้า 1,486 จุด แนะกระจายลงทุน LTF–RMF ผลงานดีสม่ำเสมอ 
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) วรรณ เปิดเผยว่า ภาพรวมเศรษฐกิจปลายปีนี้จนถึงปีหน้า บริษัทยังคงมีมุมมองบวกสำหรับหุ้นไทย โดยมองเป้าหมายดัชนีที่ระดับ 1,486 จุด และกำไรบริษัทจดทะเบียนมีแนวโน้มเติบโต 20% แม้ปัจจุบันตลาดยังกังวลปัญหาหน้าผาทางการคลังของสหรัฐอยู่บ้าง 
อย่างไรก็ตาม ยังมีปริมาณเงินไหลเข้าประเทศในแถบเอเชียอย่างต่อเนื่อง หลังจากธนาคารกลางสหรัฐ (เฟด) ประกาศใช้มาตรการผ่อนคลายเชิงปริมาณรอบ 4 (QE4) โดยจะเข้าซื้อพันธบัตรสหรัฐใหม่ในวงเงิน 4.5 หมื่นล้านเหรียญสหรัฐต่อเดือน เพื่อทดแทนการซื้อพันธบัตรในโครงการ Operation Twist ในวงเงินเดียวกันที่จะหมดอายุในสิ้นปีนี้ ซึ่งจะเป็นปัจจัยสำคัญที่ทำให้แนวโน้มของค่าเงินเหรียญสหรัฐอ่อนและส่งผลดีต่อค่าเงินในเอเชีย รวมถึงสินทรัพย์เสี่ยง เช่น หุ้น 
สำหรับผู้ที่ต้องการลงทุนในกองทุนรวมหุ้นระยะยาว (LTF) แนะนำกองทุนเปิด วรรณ เอเอ็ม ซีเล็คทีฟโกรท หุ้นระยะยาว (1SGLTF) เน้นลงทุนเฉพาะหุ้นของบริษัทที่มีแนวโน้มผลการดำเนินงานดี อัตราการเติบโตสูง ซึ่งกองทุนผลตอบแทนดีสม่ำเสมอ โดยข้อมูล ณ วันที่ 30 พ.ย. 2555 ผลตอบแทนย้อนหลัง 3 เดือน 6 เดือน 1 ปี 3 ปี และตั้งแต่ต้นปี อยู่ที่ 12.96%, 21.11%, 46.43%, 117.62% และ 43.54% ตามลำดับ ขณะที่ดัชนีตลาดหลักทรัพย์ให้ผลตอบแทนในช่วงเดียวกันอยู่ที่ 9.01% 16.28% 33.03% 92.15% และ 29.13% ตามลำดับ
อย่างไรก็ตาม สำหรับนักลงทุนที่ต้องการออมเงินหลังเกษียณและกระจายการลงทุนไปในสินทรัพย์อื่นนอกเหนือจากการลงทุนในหุ้น แนะนำกองทุนเปิดวรรณ พร็อพเพอร์ตี้ เพื่อการเลี้ยงชีพ (ONEPROPRMF) ที่มีนโยบายลงทุนในอสังหาริมทรัพย์ เนื่องจากอสังหาริมทรัพย์ยังเป็นทางเลือกที่น่าสนใจจากแนวโน้มการเติบโตของอสังหาริมทรัพย์ที่มีต่อเนื่อง ซึ่งเหมาะกับการลงทุนในระยะยาว 
ด้าน บลจ.ธนชาต เสนอขาย 3 กองทุนใหม่ ได้แก่ กองทุนเปิดธนชาต Fixed Income 6M13 (TFI6M13) ระยะเวลาลงทุนประมาณ 6 เดือน ผลตอบแทนประมาณ 3% ต่อปี ลงทุนในตราสารหนี้ทั้งในและต่างประเทศ ป้องกันความเสี่ยงอัตราแลกเปลี่ยนสำหรับเงินลงทุนต่างประเทศ โดยจะเปิดขายวันที่ 17-24 ธ.ค. 2555
นอกจากนี้ เปิดขายและรับซื้อคืนวันที่ 1719 ธ.ค. 2555 ของกองทุนเปิดธนชาตตราสารหนี้ 3 เดือน#4 (TFIX3M#4) รอบการลงทุนประมาณ 3 เดือน ผลตอบแทนประมาณ 2.70% ต่อปีลงทุนในตั๋วแลกเงินในประเทศ ส่วนกองทุนเปิดธนชาตพันธบัตรรัฐคุ้มครองเงินต้น 3M/3 (TGOV3M3) รอบการลงทุนประมาณ 3 เดือน ผลตอบแทนประมาณ 2.60% ต่อปี รับคำสั่งซื้อ–ขาย วันที่2027 ธ.ค. 2555